[Foto’s en video] Olifant wonderbaarlik uit see geredFoto: Sri Lanka-vloot ŉ Olifant is wonderbaarlik gered nadat hy in die see ingetrek is toe hy tussen twee eilande in Sri Lanka beweeg het. Die reusedier is Dinsdag tydens ŉ 12 uur lange operasie deur die vloot na veiligheid gebring. Hy het desperaat probeer om sy slurp bo die water te hou toe hy opgemerk is. Hy is vermoedelik in die see meegesleur toe hy die Kokilai-strandmeer wou oorsteek. Duikers en natuurlewebeamptes het die soogdier genader en toue om hom gebind voor hy stadig na vlakker water gesleep en vrygelaat is. Dié reddingspoging volg ses weke nadat die vloot en plaaslike inwoners 20 loodswalvisse gered het wat gestrand geraak het by nabygeleë Trincomalee, ŉ natuurlike hawe wat bekend is vir walviskyk. Die ministerie van verdediging het gesê die voorval het ongeveer 15 km van Kokkuthuduwai in Kokilai plaasgevind. “Seesoldate het gesien seestrome trek die olifant al verder in die see in,” lui ŉ verklaring. Die vloot in Sri Lanka het gesê die departement van natuurlewe het die nodige opdragte verskaf wat noodsaaklik was tydens die reddingspoging.